**O B E C S T R Á N S K E**

****

**VŠEOBECNE ZÁVAZNÉ NARIADENIE**

**č. 2/2023**

Obecné zastupiteľstvo obce Stránske v súlade s § 6 ods. 1 a § 11 ods. 4 písm. g) zákona č. 369/1990 Zb. o obecnom zriadení v znení neskorších právnych predpisov vydáva toto:

**VŠEOBECNE ZÁVAZNÉ NARIADENIE**

**o poskytovaní jednorazového príspevku pri narodení dieťaťa**

**č. 2/2023**

**Článok 1**

**Úvodné ustanovenia**

1. Toto všeobecne záväzné nariadenie (ďalej len „nariadenie“) upravuje postup a podmienky poskytovania jednorazového finančného príspevku pri narodení dieťaťa občanom obce Stránske.

2. Jednorazový finančný príspevok pri narodení dieťaťa (ďalej len „príspevok“) predstavuje nenávratnú finančnú pomoc, poskytovanú obcou Stránske za účelom podpory a pomoci pri výkone rodičovských práv a povinností.

3. Nárok na poskytnutie príspevku majú osoby, ktoré spĺňajú podmienky podľa tohto nariadenia (ďalej len „oprávnená osoba“).

**Článok 2**

**Oprávnená osoba**

1.Oprávnenou osobou na poskytnutie príspevku podľa tohto nariadenia je:

a) matka, ktorá dieťa porodila, mala trvalý pobyt (ďalej len „TP“) v obci Stránske najmenej šesť mesiacov pred narodením dieťaťa, pričom TP v obci má aj ku dňu podania žiadosti podľa § 3,

b) otec dieťaťa, ktorý mal trvalý pobyt v obci Stránske najmenej šesť mesiacov pred narodením dieťaťa, pričom TP v obci má aj ku dňu podania žiadosti podľa § 3, a to v prípade, ak: - matka dieťaťa zomrela alebo bolo po nej vyhlásené pátranie, - dieťa bolo zverené do výchovy otca na základe právoplatného rozhodnutia súdu,

c) osoba s trvalým pobytom v obci Stránske najmenej šesť mesiacov pred narodením dieťaťa (pričom TP v obci má aj ku dňu podania žiadosti podľa § 3), ktorá prevzala dieťa do starostlivosti nahrádzajúcej rodičov na základe právoplatného rozhodnutia súdu alebo príslušného orgánu podľa zákona o rodine

**Článok 3**

**Žiadosť o poskytnutie príspevku**

1. Príspevok pri narodení dieťaťa bude oprávnenej osobe poskytnutý do 30 dní od podania písomnej žiadosti, ktorej vzor tvorí prílohu č. 1 tohto nariadenia. K žiadosti je potrebné priložiť rodný list dieťaťa.

2. Oprávnená osoba je povinná písomnú žiadosť podať v období najskôr po dožití 28 dní odo dňa narodenia dieťaťa a zároveň najneskôr do 90 dní:

a) odo dňa narodenia dieťaťa alebo

b) od právoplatnosti rozhodnutia súdu alebo príslušného orgánu o zverení dieťaťa do starostlivosti nahrádzajúcej starostlivosť rodičov, najneskôr však do dovŕšenia jedného roka dieťaťa

3. Obec Stránske poskytne príspevok oprávnenej osobe na dieťa, ktoré má trvalý pobyt v obci Stránske.

4. Príspevok poskytne obec Stránske na bankový účet oprávnenej osoby alebo ho vyplatí v hotovosti.

5. Výška príspevku na jedno dieťa je **100 €**.

6. Nárok na príspevok nevznikne oprávnenej osobe, ktorá má voči obci záväzok po lehote splatnosti.

7. Na konanie o poskytnutie príspevku sa nevzťahujú všeobecné predpisy o správnom konaní.

**Článok 4**

**Záverečné ustanovenia**

1.Toto nariadenie bolo schválené Obecným zastupiteľstvom obce Stránske dňa 27.1.2023 uznesením č. 4/2023

2.Toto nariadenie ruší Všeobecne záväzné nariadenie obce Stránske č. 3/2013 o poskytnutí jednorazového finančného príspevku pri narodení dieťaťa

3. Toto nariadenie nadobúda účinnosť 15. dňom od jeho vyvesenia na úradnej tabuli obce.

Jaroslav Mitaš

starosta obce